Jānis Strazdiņš (ārsts)

Jānis Strazdiņš (dzimis  Rīgā) ir latviešu psihiatrs, narkologs un politiķis. Vairāku Saeimas un Rīgas domes sasaukumu deputāts.

 Dzīvesgājums 
Dzimis 1941. gadā Rīgā.
1966. gadā absolvēja studijas Rīgas Medicīnas institūta Ārstniecības fakultātē. Strādāja Straupes narkoloģiskajā slimnīcā, kur līdz 1973. gadam bija galvenais ārsts. Papildinājās Ļeņingradas Behtereva institūtā (1967), Maskavas Ārstu kvalifikācijas celšanas institūtā (1970).
No 1973. līdz 1977. gadam bija Rīgas psihoneiroloģiskās slimnīcas galvenā ārsta vietnieks, tad Rīgas pilsētas narkoloģiskā dispansera galvenais ārsts (līdz 1993. gadam). No 1975. līdz 1990. gadam Strazdiņš bija Latvijas PSR Veselības aizsardzības ministrijas galvenais narkologs, no 1991. līdz 1993. gadam Latvijas Republikas Labklājības ministrijas galvenais ārštata narkologs.
No 1993. līdz 1995. gadam viņš vadīja Valsts narkoloģiskās aprūpes un veselības centru un Latvijas Nacionālās narkotiku kontroles un narkomānijas apkarošanas koordinācijas komisiju. No 2000. līdz 2002. gadam vadīja Rīgas Narkomānijas profilakses centru.

 Politiskā darbība 
1997. gada Rīgas domes vēlēšanās Strazdiņu ievēlēja par Rīgas domes deputātu no Latvijas Zemnieku savienības saraksta (par partijas biedru kļuva 1997. gadā). 2001. gada vēlēšanās viņu pārvēlēja šajā amatā.
2002. gada Saeimas vēlēšanās viņu ievēlēja par 8. Saeimas deputātu no Zaļo un Zemnieku savienības. Vēlāk viņu ievēlēja arī par 9. un 10. Saeimas deputātu. Kandidēja arī 11. Saeimas vēlēšanās, tomēr netika ievēlēts.  kļuva par deputātu uz laiku, kamēr Raimonds Vējonis pildīja aizsardzības ministra amata pienākumus.

 Darbi 
Strazdiņš ir publicējis vairāk nekā 20 zinātniskos rakstus, tāpat ir vairāku grāmatu autors. 

 Apbalvojumi un pagodinājumi 
1994. gadā viņš kļuva par Latvijas Medicīnas darbinieku asociācijas goda locekli. 1995. gadā viņu apbalvoja ar piektās šķiras Triju Zvaigžņu ordeni.

 Atsauces 

Kategorija:1941. gadā dzimušie
Kategorija:Rīgā dzimušie
Kategorija:Latvijas Zemnieku savienības politiķi
Kategorija:8. Saeimas deputāti
Kategorija:9. Saeimas deputāti
Kategorija:10. Saeimas deputāti
Kategorija:11. Saeimas deputāti
Kategorija:Rīgas domes deputāti (1997—2001)
Kategorija:Rīgas domes deputāti (2001—2005)
Kategorija:Latvijas mediķi
Kategorija:Rīgas Medicīnas institūta absolventi
Kategorija:Triju Zvaigžņu ordeņa kavalieri